Pensioenaris, twee seuns vas ná beampte in kaping sterfDie voertuig wat op die perseel gevind is, was die goue VW Polo wat gekaap is (Foto: SAPD) ŉ 72-jarige vrou en haar twee seuns is in hegtenis geneem nadat ŉ verkeersbeampte van Mpumalanga tydens ŉ kaping doodgeskiet is. Thabo Mashego en twee vriende is Vrydagaand in Saselani Trust naby Bosbokrand voorgekeer. Mashego is doodgeskiet en sy goue VW Polo is gesteel. Volgens brig. Selvy Mohlala, polisiewoordvoerder, het lede van die eenheid vir sigbare polisiëring in Bosbokrand Maandagoggend inligting ontvang oor ŉ verdagte voertuig wat agter ŉ sekere huis geparkeer was. Die motor was met ŉ wit lap bedek. Die beamptes het die inligting opgevolg en dit het hulle na ŉ huis in Angincourt buite Bosbokrand gelei. “Die voertuig wat op die perseel gevind is, was die goue VW Polo wat gekaap is. Daar is ook vasgestel die motor se battery is verwyder en dit is in die slaapkamer van die vrou se 46-jarige seun gevind. Die vrou en haar twee seuns is hierna in hegtenis geneem vir die besit van ŉ gesteelde voertuig.” Mohlala het gesê die moontlikheid word ondersoek om nog aanklagte teen die beskuldigdes aanhangig te maak. Hulle sal binnekort in die Mkhuhlu-landdroshof verskyn. Maroela Media het vroeër berig Mashego en die twee vriende is deur minstens twee gewapende verdagtes voorgekeer en Mashego is beveel om stil te hou. Toe hy dit nie doen nie, het hulle skote op die voertuig afgevuur wat hom getref het. Die voertuig het daarna tot stilstand gekom, waarna die verdagtes Mashego en sy twee vriende uit die motor gesleep het voordat hulle met die motor weggery het. Motoriste wat op die toneel afgekom het, het die drie slagoffers na die Mapulaneng-hospitaal geneem waar Mashego met sy aankoms dood verklaar is.